CELEX: 32014R1260
Language: el
Date: 2014-11-25 00:00:00
Title: Εκτελεστικός κανονισμός (ΕΕ) αριθ. 1260/2014 της Επιτροπής, της 25ης Νοεμβρίου 2014 , για τον καθορισμό κατ' αποκοπή μείωσης του εισαγωγικού δασμού σόργου στην Ισπανία προέλευσης τρίτων χωρών

26.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 339/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1260/2014 ΤΗΣ ΕΠΙΤΡΟΠΉΣ
   της 25ης Νοεμβρίου 2014
   για τον καθορισμό κατ' αποκοπή μείωσης του εισαγωγικού δασμού σόργου στην Ισπανία προέλευσης τρίτων χωρών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 180,
   Εκτιμώντας τα ακόλουθα:
   
               (1)
            
            
               Δυνάμει των συμφωνιών οι οποίες έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (2), η Ένωση ανέλαβε την υποχρέωση να επιτρέψει την εισαγωγή στην Ισπανία σόργου ετήσιας ποσότητας 300 000 τόνων.
            
         
               (2)
            
            
               Μεταξύ 1ης Ιανουαρίου 2014 και 15ης Ιουλίου 2014, περίοδο κατά τη διάρκεια της οποίας ο εισαγωγικός δασμός σόργου καθορίζεται σε 0 ευρώ ανά τόνο σύμφωνα με τον κανονισμό (ΕΕ) αριθ. 642/2010 της Επιτροπής (3), εισήχθη στην Ισπανία ποσότητα 41 580 τόνων σόργου. Από τις 16 Ιουλίου 2014, και μετά την επαναφορά θετικού εισαγωγικού δασμού σόργου σύμφωνα με τον κανονισμό (ΕΕ) αριθ. 642/2010, δεν πραγματοποιήθηκε εισαγωγή σόργου στην Ισπανία.
            
         
               (3)
            
            
               Το άρθρο 6 του κανονισμού (ΕΚ) αριθ. 1296/2008 της Επιτροπής (4) προβλέπει ότι είναι δυνατόν να εφαρμόζεται μείωση του εισαγωγικού δασμού που έχει καθοριστεί σύμφωνα με τον κανονισμό (ΕΕ) αριθ. 642/2010, ώστε να χρησιμοποιηθούν πλήρως οι ποσοστώσεις εισαγωγής.
            
         
               (4)
            
            
               Λαμβανομένων υπόψη των συνθηκών της αγοράς για το σόργο, ιδίως το ότι η τιμή στην παγκόσμια αγορά είναι σημαντικά υψηλότερη από την τιμή του αραβοσίτου, είναι αναγκαίο να εφαρμοστεί κατ' αποκοπή μείωση ίση προς το 100 % του εισαγωγικού δασμού που καθορίστηκε σύμφωνα με τον κανονισμό (ΕΕ) αριθ. 642/2010.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τις υπόλοιπες διαθέσιμες ποσότητες σόργου προς εισαγωγή στην Ισπανία στο πλαίσιο της ποσόστωσης που ανοίχθηκε την 1η Ιανουαρίου 2014, η κατ' αποκοπή μείωση του εισαγωγικού δασμού σόργου η οποία αναφέρεται στο άρθρο 6 του κανονισμού (ΕΚ) αριθ. 1296/2008 καθορίζεται στο 100 % του εισαγωγικού δασμού σόργου σύμφωνα με τον κανονισμό (ΕΕ) αριθ. 642/2010.
   2.   Εφαρμόζονται οι διατάξεις του κανονισμού (ΕΚ) αριθ. 1296/2008.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός λήγει στις 31 Δεκεμβρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  ΕΕ L 336 της 23.12.1994, σ. 22.
   
      (3)  Κανονισμός (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (ΕΕ L 187 της 21.7.2010, σ. 5).
   
      (4)  Κανονισμός (ΕΚ) αριθ. 1296/2008 της Επιτροπής, της 18ης Δεκεμβρίου 2008, για τη θέσπιση των λεπτομερειών εφαρμογής των δασμολογικών ποσοστώσεων για την εισαγωγή αραβόσιτου και σόργου στην Ισπανία και αραβόσιτου στην Πορτογαλία (ΕΕ L 340 της 19.12.2008, σ. 57).